**Månedsrapport Smørblomsten- januar 2024**Fagområde vi har fokusert spesielt på denne måneden: antall, rom og form.
Vi startet det nye året med å ta imot to nye barn fra Skogstjerna. På Smørblomsten er det per nå 18 barn, som er en full barnegruppe. Vi startet også året med å lage nyttårsraketter av maling, dorull og glitter, for å feire det nye året på avdelingen!

Januar har vært preget av mye kulde, som har ført til at vi har hatt noen dager inne i barnehagen med lek og ulike aktiviteter. En kald januarmåned har gjort at vi har utforsket og undret oss litt om hva som skjer når vann og kulde møtes. Vi har fylt opp ulike former med vann og satt det ut, og her fikk vi erfare at vann fryser til is ved kulde og minusgrader. Likevel er vi glade for at det ikke er altfor kaldt hver dag, da det er godt å komme ut og bevege seg ☺

I Rammeplanen står det blant annet at fagområdet «omfatter lekende og undersøkende arbeid med sammenligning, sortering, plassering, orientering, visualisering, former, mønster, tall, telling og måling. Det handler også om å stille spørsmål, resonnere, argumentere og søke løsninger». På Smørblomsten har vi lagt til rette for å gi barna matematiske erfaringer gjennom ulike aktiviteter. Vi har hatt et økt fokus på matematiske begreper som lang- kort, høy- lav, tung- lett. Både små og store har målt seg, hvor vi har plassert barnas høyde på et tre i Hundremeterskogen vår. I samling har noen av de eldste fått litt kjennskap til hva som kan være tungt og lett gjennom en vektskål. Knyttet til fagområde har vi også i samling fokusert på å plassere ulike gjenstander i riktig rekkefølge fra kortest til lengst, som drikkeflasker og sko.

Det er mye matematikk i barnehagehverdagen, og denne måneden har vi hatt mye konstruksjonslek, puslespill og perling på avdelingen. Duplo er en type konstruksjonslek, som kan motivere barna til problemløsning: hvordan kan vi bygge et høyt hus, som ikke velter? Ved å pusle får barna øvelse i å finne ut hvilken brikke som passer, samt å konsentrere seg over tid. Gjennom perling kan barna lage sine egne mønstre eller følge ferdige mønstre. Dette handler blant annet om telling, sortering og former, i tillegg til at finmotorikken får god trening.

I midten av januar gjennomførte barnehagen sin tradisjonelle vinteraktivitetsdag, MoroOL. Vinteraktivitetsdagen startet med «Vennefloka» og deretter skirenn, aking og vinterdisco. Det var god stemning, og alle som deltok fikk utdelt diplom og medalje!

Mot slutten av måneden har vi begynt med litt forberedelser til samefolkets dag. På tampen av januar hadde vi også pysj- party, som et ønske fra barna. Her kom små og store i pysj, samt kosebamse hjemmefra. Det var litt uvant å gå med pysj i barnehagen, men også veldig gøy å gjøre noe litt utenom det vanlige.